32003R1336
L 187/21
JURNALUL OFÍCIAL AL UNIUNII EUROPENE
REGULAMENTUL (CE) NR. 1336/2003 AL COMISIEI
din 25 iulie 2003
de modificare a Regulamentului (CE) nr. 2076/2002 privind utilizarea în continuare a substanțelor menționate în anexa II
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 2003/70/CE a Comisiei (2), în special articolul 8 alineatul (2) paragraful al patrulea,
întrucât:
(1)
Regulamentul (CE) nr. 2076/2002 al Comisiei (3) cuprinde dispoziții privind neincluderea anumitor substanțe active în anexa I la Directiva 91/414/CEE, precum și retragerea autorizațiilor pentru anumite produse fitosanitare care conțin substanțele active respective. În ceea ce privește utilizările pentru care au fost furnizate dovezi tehnice suplimentare privind necesitatea absolută a continuării utilizării substanței active în cauză și absența unei soluții alternative eficiente, trebuie adoptate măsuri temporare pentru a permite elaborarea de alte soluții.
(2)
Statele membre au prezentat noi dovezi care demonstrează necesitatea continuării unor utilizări esențiale. Informațiile au fost evaluate de Comisie împreună cu experții din statele membre. Nu ar trebui acordate derogări decât în cazuri care par justificate și care nu suscită temeri și ar trebui să fie limitate la combaterea unor organisme dăunătoare pentru care nu există o soluție alternativă eficientă.
(3)
Anumite substanțe active intră, în același timp, atât sub incidența celei de-a treia, cât și sub a celei de-a patra etape a programului de lucru, fie din cauza relației chimice dintre ele, fie din cauza utilizării lor specifice. Pentru evitarea incoerențelor, este necesară operarea adaptărilor care se impun anexei II la Regulamentul (CE) nr. 2076/2002.
(4)
Este necesară, prin urmare, modificarea în consecință a Regulamentului (CE) nr. 2076/2002.
(5)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 2076/2002 se înlocuiește cu textul anexei la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 iulie 2003.